নিজের পছন্দের জিনিস নষ্ট হয়ে গেলে কার না খারাপ লাগে। আর তার উপর দোকানে কোনও জিনিস পছন্দ করে হাতে নিয়ে দেখতে গিয়ে যদি তা ভেঙে যায়! জিনিসটি ব্যবহারও করা যায় না, আবার তার দামও মেটাতে হয়। এরকমই ঘটল, চিনের এক পর্যটক মহিলার সঙ্গে। পছন্দের ব্রেসলেট ভেঙে যাওয়ায়, এক্কেবারে অজ্ঞান হয়ে পড়লেন এই মহিলা।
ঘটনা চিনের ইয়ুনান প্রদেশের। সেখানে বেড়াতে এসেছিলেন ওই মহিলা। সেখানকার ‘জেড মার্কেট’-এ একটি ব্রেসলেট খুব পছন্দ হয়ে যায় তাঁর। বিপদ ঘটে তখনই। 
পছন্দ হওয়া ব্রেসলেট হাতে পরতে গিয়ে হঠাৎই মাটিতে পড়ে যায় তা। আর মাটিতে পড়া মাত্রই দু’খণ্ড হয়ে যায় ব্রেসলেটটি। স্বাভাবিকভাবেই দোকানের কর্মীরা তাঁর কাছে ব্রেসলেটের দাম দাবি করেন। ব্রেসলেটটির জন্য ৩০০,০০০ ইউয়ান (ভারতীয় মুদ্রায় ২৮ লক্ষেরও বেশি) ওই মহিলার কাছে দাবি করেন দোকানের কর্মীরা। আর সেই শুনেই মাথায় বাজ পড়ার মতো অবস্থা হয়। সঙ্গে সঙ্গে ‘প্যানিক অ্যাটাক’ হয়ে অজ্ঞান হয়ে যান মহিলা। 
দেখুন ভিডিও

ভিডিও- ইউটিউব
ওই দোকানে স্পষ্ট করে লেখা ছিল, দোকানের কোনও জিনিস কোনও ক্রেতা ভেঙে ফেললে, মনে করা হবে সেই ক্রেতাকে ওই জিনিসটি বিক্রি করা হয়েছে। অতএব ভেঙে যাওয়া পণ্যের মূল্য মেটাতে হবে ওই ক্রেতাকেই। কিন্তু, ব্রেসলেটটি হাতে নিয়ে দেখার সময় অত কিছু ভাবেননি মহিলা পর্যটক।
মহিলার সঙ্গে তাঁর পরিবারও ছিল সেদিন। তাঁর পরিবার ৭০,০০০ ইউয়ান (ভারতীয় মুদ্রায় ৬ লক্ষ ৬৫ হাজার টাকা) দিতে চায় ওই দোকানে। কিন্তু দোকান পুরো টাকা ছাড়া নেবে না বলে জানিয়ে দেয়। 
অন্যদিকে, ওই অসুস্থ মহিলাকে চিকিৎসার জন্য ঘটনাস্থল থেকে তাঁর পরিবারই সরিয়ে নিয়ে যান।